text: Fra saltmine til kobbermøller
  25 januar 2011 kl. 12.20
  Museerne i Kobbermølle har på deltid ansat en professionel museumsinspektør, som kommer fra Det tyske Saltmuseum i Lüneburg.
  Mag.art. Susanne Rudloff har 18 års erfaring som videnskabelig medarbejder ved Det tyske Saltmuseum/Industrimuseet Lüneburg og fra projektarbejde i Flensborg på Museumsbjerget og Skibsfartsmuseet. 
  Nu skal hun udvikle museerne i Kobbermølle på den dansk-tyske grænse.
  
  400 års industrihistorie
  Museerne i Kobbelmølle præsenterer en enestående 400-årig fabriks- og bosætningshistorie i den dansk-tyske grænseregion. Kobbermølle, grundlagt af Christian den Fjerde i begyndelsen af 1600-tallet, er et af de ældste og vel nok det bedst bevarede vidnesbyrd om den tidligste industriudvikling i det danske monarkis daværende område.
  
  Et dusin ulønnede hjælpere
  I museumsarbejdet medvirker et dusin ulønnede hjælpere, primært som kompetente og engagerede rundvisere, heriblandt initiativtagerne til Kobbermølle Museum, Gisela og Bodo Daetz.
   
  Også organisationens forretningsfører Svend Lykke Schmidt er ulønnet.
  Museerne i Kobbermølle har lukket i vintermånederne. Resten af året har de pænt besøg - også mange grupper fra Danmark.
  